
 ՀՀ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՍԵՊՏԵՄԲԵՐԻ 14-Ի N 1597–Ա ՈՐՈՇՄԱՆ ՀԱՎԵԼՎԱԾ 2-Ի 2 ԿԵՏԻ ԿԱՏԱՐՄԱՆ ՎԵՐԱԲԵՐՅԱԼ 

Հայկական ատոմային էլեկտրակայանի գործող էներգաբլոկի շահագործման ժամկետի կրկնակի երկարացման ուղղությամբ աշխատանքները «ՀԱԷԿ» ՓԲԸ-ում մեկնարկել են 2020 թվականին։ Մշակվել է ՀԱԷԿ-ի 2-րդ էներգաբլոկի շահագործման ժամկետի երկարաձգման (այսուհետ՝ ՇԺԵ-2) հայտը, հայեցակարգն ու համառոտ ծրագիրը, որը 2023 թվականի մարտին հավանության է արժանացել ՀՀ Միջուկային անվտանգության կարգավորման կոմիտեի (այսուհետ՝ ՄԱԿԿ) կողմից։ 
2023 թվականի մարտի 23-ին ընդունվել է թիվ 393-Ա «Հայկական ատոմային էլեկտրակայանի 2-րդ էներգաբլոկի շահագործման ժամկետը երկարացնելու նպատակով գործընթաց սկսելու մասին» ՀՀ կառավարության որոշումը։ 
«ՀԱԷԿ» ՓԲԸ-ում աշխատանքները շարունակվել են վերոնշյալ որոշմամբ սահմանված ժամանակացույցի համապատասխան և արդեն իսկ 2023 թվականի սեպտեմբերի 14-ին ընդունվել է «Հայկական ատոմային էլեկտրակայան» փակ բաժնետիրական ընկերության N-2 էներգաբլոկի շահագործման ժամկետը երկարացնելու (ՇԺԵ-2) ծրագիրը և «Հայկական ատոմային էլեկտրակայան» փակ բաժնետիրական ընկերության N-2 էներգաբլոկի շահագործման ժամկետի երկարացման (ՇԺԵ-2) ծրագրով նախատեսված միջոցառումների կազմակերպման և կատարման պլանը հաստատելու մասին» N 1597-Ա որոշումը։
2023 թվականի դեկտեմբերի 15-ին «Ռուսատոմսերվիս» ընկերության հետ կնքվել է Շրջանակային համաձայնագիր շուրջ 57,5 մլն ԱՄՆ դոլարի չափով, ՄԱԿԿ հետ համաձայնեցված աշխատանքային ծրագրի ծավալներով և ժամկետներով։ 
ՀԱԷԿ-ի գործող էներգաբլոկի շահագործման ժամկետի կրկնակի երկարացման 
(ՇԺԵ-2) ուղղությամբ աշխատանքները շարունակվել են ՀՀ կառավարության վերոնշյալ որոշումներով ամրագրված միջոցառումների կազմակերպման և կատարման ցանկի համաձայն։ 
Ցանկում ընդհանուր առմամբ ընդգրկվել է 103 միջոցառում, որից «Ռուսատոմսերվիս» ընկերության տիրույթում է 23-ը։  Արդյունքում ռուսական տիրույթում գտնվող 23 խոշորացված միջոցառման շրջանակում կնքվել է 18 պայմանագիր։ Մնացած 5 միջոցառումները գտնվում են ռուսական ընկերության տիրույթում՝ տեխնիկական առաջադրանքներ կազմելու փուլում։ Թվով 9 պայմանագիր գտնվում է կատարման ընթացքում, իսկ 9 պայմանագրերով նախատեսված աշխատանքներն ավարտվել են, կազմվել են համապատասխան հանձնման-ընդունման ակտեր։
«ՀԱԷԿ» ՓԲԸ տիրույթում գտնվող 37 խոշորացված միջոցառումներով կազմվել է 45 գնման ընթացակարգ, որոնցից 36-ով կնքվել են պայմանագրեր, 1 պայմանագիր գտնվում է կնքման փուլում, 2-ով հայտարարված է մրցույթ, 4 միջոցառումների կատարումը հետաձգված է, քանի որ դրանց կատարման նախապայմանները ի հայտ են գալու այլ միջոցառումների կատարման շրջանակներում, որոնց ավարտին կհայտարարվեն մրցույթներ։ 17 պայմանագրերով աշխատանքներն ավարտվել են, կազմվել են համապատասխան հանձնման-ընդունման ակտեր։ 
ՀՀ կառավարության 2023 թվականի սեպտեմբերի 14-ի N 1597-Ա որոշման հավելված 2–ով սահմանված՝ Հայկական ատոմային էլեկտրակայանի N 2 էներգաբլոկի շահագործման ժամկետի երկարացման տեխնիկական հնարավորության գնահատման շրջանակներում նախատեսված են էներգաբլոկի անվտանգության գնահատմանն ուղղված մի շարք միջոցառումներ, մասնավորապես․
Կետ 2․1․ Գլխավոր շրջանառու խողովակաշարի ցանկացած մասում 200մմ համարժեք տրամագծով արտահոսքի փոխհատուցման համար անհրաժեշտ տեխնիկական միջոցառումների որոշում հաշվարկային մեթոդով՝ հաշվի առնելով եզակի խափանման սկզբունքը։ Սույն աշխատանքի շրջանակներում մշակված հաշվետվական փաստաթղթի նախնական տարբերակը ՀԱԷԿ-ի կողմից ներկայացվել է ՀՀ Միջուկային անվտանգության կարգավորման կոմիտեի դիտարկմանը։ Համաձայն ՀՀ կառավարության 1597-Ա որոշման հավելված 2-ով սահմանված ժամկետի՝ աշխատանքը նախատեսված էր ավարտել 2026 թվականի հուլիսի 1-ին։
Կետ 2․2․ Ռեակտորային կայանքի անվտանգ կանգի և հովացման, շրջակա միջավայր ճառագայթաակտիվ արտանետումների վերահսկման և տեղայնացման վրա հրդեհների ազդեցության վերլուծության կատարման շրջանակներում ենթակապալառու կազմակերպության կողմից մշակվել է հաշվետվություն և համաձայնեցվել ՀԱԷԿ-ի հետ։ Ներկա դրությամբ հաշվետվությունն ուղարկված է ՀՀ Միջուկային անվտանգության կարգավորման կոմիտեի դիտարկմանը և համաձայն ՀՀ կառավարության 1597-Ա որոշման հավելված 2-ի՝ աշխատանքի կատարման ժամկետն նախատեսված էր 2026 թվականի փետրվարի 17-ը։
Կետ 2․3․ Հայկական ԱԷԿ-ի N 2 էներգաբլոկի անվտանգության պարբերական դիտարկման շրջանակներում կատարվել է Ատոմային էներգետիկայի բնագավառում գործող  նորմատիվ-տեխնիկական փաստաթղթերի պահանջներից Հայկական ԱԷԿ-ի N 2 էներգաբլոկի նախագծի և փաստացի վիճակի շեղումների բացահայտում.
· Նորմատիվ-տեխնիկական փաստաթղթերի ընդհանուր ցանկի որոշում, որի համաձայն անհրաժեշտ է անցկացնել անհամապատասխանությունների վերլուծություն, և դրա համեմատումը նորմատիվ-տեխնիկական փաստաթղթերի այն ցանկի հետ, որը կիրառվել է առաջին երկարաձգման ընթացքում անհամապատասխանությունների վերլուծության կատարման ժամանակ,
· Կարգավորող մարմնի կողմից նոր նշված նորմատիվ-տեխնիկական փաստաթղթերի պահանջներից Հայկական ԱԷԿ-ի N 2 էներգաբլոկի փաստացի վիճակի շեղման վերլուծության կատարում, 
· էներգաբլոկի փաստացի վիճակի գնահատում՝ հաշվի առնելով մինչև 2026 թվականը երկարաձգման ընթացքում հայտնաբերված անհամապատասխանությունների վերացման կամ փոխհատուցման նպատակով իրականացված միջոցառումները։
Հայկական ԱԷԿ-ի N 2 էներգաբլոկի անվտանգության գնահատման աշխատանքները՝ ներառված էներգաբոլի անվտանգության պարբերական դիտարկման հաշվետվական փաստաթղթերում 2026 թվականի հունիսի 12-ին ներկայացվել են ՀՀ ՄԱԿ կոմիտեի դիտարկմանը։ ՀՀ կառավարության 1597-Ա որոշման հավելված 2–ով սահմանված ժամկետը 2025 թվականի սեպտեմբերի 1-ն էր։
Կետ 2․4․ Կատարվել է էներգաբլոկի Անվտանգության հավանականային վերլուծության 1-ին և 2-րդ մակարդակների վերանայում։  ՀՀ կառավարության 1597-Ա որոշման հավելված 2–ով սահմանված ժամկետը 2025 թվականի դեկտեմբերի 1-ն էր։ Հաշվետվությունները ներկայացվել են ՀՀ Միջուկային անվտանգության կարգավորման կոմիտեի դիտարկմանը։
Կետ 2.5․ Հայկական ԱԷԿ-ի N 2 էներգաբլոկի անվտանգության պարբերական դիտարկման շրջանակներում, կատարված անհամապատասխանությունների վերլուծության արդյունքների հիման վրա, մշակվել են ՇԺԵ-2-ի ընթացքում էներգաբլոկի անվտանգության բարձրացմանն ուղղված լրացուցիչ միջոցառումներ։ Նշված միջոցառումները, ներառված լինելով էներգաբլոկի անվտանգության պարբերական դիտարկման հաշվետվություններում, ներկայացվել են ՀՀ ՄԱԿ կոմիտեի դիտարկմանը։ ՀՀ կառավարության N 1597-Ա որոշման հավելված 2-ով սահմանված կատարման ժամկետը 2025 թվականի սեպտեմբերի 1-ն էր։
Կետ 2․6․ Գլխավոր շրջանառու խողովակաշարի ցանկացած մասում 200մմ համարժեք տրամագծով արտահոսքի փոխհատուցման որոշման արդյունքների հիման վրա նախատեսված է մշակել էներգաբլոկի անվտանգության բարձրացմանն ուղղված լրացուցիչ միջոցառումների ցանկ, որի կատարման ժամկետը համաձայն ՀՀ կառավարության 1597-Ա որոշման հավելված 2–ի սահմանված է  2026 թվականի հոկտեմբերի 5-ը։
Կետ 2.7․ Ռեակտորային կայանքի անվտանգ կանգի և հովացման, շրջակա միջավայր ճառագայթաակտիվ արտանետումների վերահսկման և տեղայնացման վրա հրդեհների ազդեցության վերլուծության արդյունքների հիման վրա մշակվել են Հայկական ԱԷԿ-ի հրդեհային անվտանգության արդիականացմանն ուղղված միջոցառումներ։ Նշված միջոցառումները, ներառված լինելով ՀՀ կառավարության N 1597-Ա որոշման հավելված 2-ի 2.2 կետի շրջանակներում մշակված հաշվետվության մեջ, ներկայացվել են ՀՀ ՄԱԿ կոմիտեի դիտարկմանը։ ՀՀ կառավարության N 1597-Ա որոշման հավելված 2-ով սահմանված կատարման ժամկետը նախատեսված էր 2026 թվականի հուլիսի 1-ը։ 
ՀԱԷԿ-ի 2-րդ էներգաբլոկի շահագործման ժամկետի կրկնակի երկարացման ծրագրով նախատեսված աշխատանքները շարունակվում են։

